Polisie vind kluis met vuurwapens in veldFoto: SAPD, Noord-Kaap ŉ Noord-Kaapse taakspan van die polisie het ŉ kluis met vuurwapens en ammunisie in ŉ veld by Hotazel gevind. Kapt. Olebogeng Tawana, woordvoerder van die polisie, het gesê die polisie in Kuruman het Woensdagmiddag omstreeks 16:00 ŉ verlate kluis met jaggewere, ŉ haelgeweer en 350 patrone gevind. Die polisie het 100 patrone vir ŉ .38 Special-rewolwer, 50 patrone vir ŉ R5-geweer, 18 vir ŉ 308 en 89 vir ŉ .22 gevind. “Lede van die gemeenskap, wat besig was om hout bymekaar te maak, het die kluis gesien en die polisie ontbied,” het Tawana verduidelik. “Ons voorlopige ondersoek dui daarop dat die kluis, insluitend die vuurwapens, ammunisie en juwele ter waarde van duisende rande, tussen 8 en 9 Julie 2017 uit ŉ huis gesteel is.” Genl.maj. De Waal, waarnemende provinsiale polisiekommissaris, het die vonds geloof en die gemeenskap bedank dat hulle die polisie in kennis gestel het. Enigiemand wat die polisie met inligting kan bystaan, word versoek om kapt. Doggy Magugu te kontak by 082 469 0578. Inligting sal as vertroulik hanteer word.